Man glo herhaaldelik deur drie vroue verkrag | Maroela Media
Man glo herhaaldelik deur drie vroue verkrag
Die Pretoriase polisie ondersoek 'n voorval waarin 'n jong man glo oor die naweek herhaaldelik deur drie vroue verkrag is.
Kapt. Colette Weilbach, woordvoerder van die Brooklyn-polisie in die ooste van Pretoria, het Donderdag aan Maroela Media gesê die 23-jarige man het glo Vrydag in Nellmapius, oos van Silverton, in 'n minibustaxi in Solomon Mahlanguweg (Hans Strijdom) geklim vir 'n rit middestad toe.
"Buiten die bestuurder van die minibus was daar drie jong vrouepassasiers in die taxi. Op pad na die middestad het die bestuurder van rigting verander en die man gevra om voor te gaan sit. Een van die vroue het die man toe glo met 'n onbekende middel ingespuit en hy het sy bewussyn verloor," het Weilbach gesê.
Volgens Weilbach beweer die man dat hy in 'n onbekende kamer op 'n enkelbed wakker geword het.
"Die vroue het die man glo gedwing om 'n energiedrankie te drink voordat hulle beurte gemaak het om hom verskeie kere te verkrag."
Die man is Sondagmiddag in 'n oop veld in Benoni aan die Oos-Rand afgelaai waarna iemand hom hulp aangebied het.
"Die man is baie getraumatiseerd deur die voorval en moet mediese behandeling ontvang."
Tshwane se polisie-eenheid teen gesinsgeweld, kindermishandeling en seksuele misdrywe (FCS) ondersoek 'n saak van verkragting. "Die FCS beskou alle verkragtings in 'n ernstige lig ongeag die geslag van die slagoffer. Die FCS wil slagoffers verseker dat alle voorvalle behoorlik ondersoek sal word en dat geregtigheid sal geskied."
Die polisie het 'n beroep op die publiek gedoen om met enige inligting na vore te kom wat die FCS in hul ondersoek kan bystaan. Bel die FCS by 012 353 5301.